AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS

 SĒDES PROTOKOLS Nr. 188

2017. gada 16.maijā plkst.10.00

Jēkaba ielā 16, 408.telpā (komisijas sēžu zālē)

Sēdē piedalās:

*komisijas locekļi:*

Ainars Latkovskis

Kārlis Seržants

**Kārlis Krēsliņš**

**Jānis Ādamsons**

**Ringolds Balodis**

**Aleksejs Loskutovs**

**Jānis Ruks**

**Edvīns Šnore**

**Zenta Tretjaka**

**Juris Vectirāns**

**Mihails Zemļinskis**

*citas personas:*

• Aizsardzības ministrijas parlamentārais sekretārs Andrejs Panteļējevs

• Aizsardzības ministrijas Juridiskā departamenta Tiesību aktu nodaļas vecākā eksperte Marina Baltā

• Aizsardzības ministrijas Personāla attīstības departamenta Militārās izglītības un zinātnes nodaļas vadītāja Liene Liepiņa

• Nacionālo bruņoto spēku Apvienotā štāba Juridiskās pārvaldes Normatīvo aktu un līgumu daļas priekšniece kapteine Inita Ruka-Kāpostiņa

• Pilsonības un migrācijas lietu pārvaldes priekšnieka vietnieks Uldis Apsītis

• Pilsonības un migrācijas lietu pārvaldes Juridiskās nodaļas vadošā juriste Kristīne Stone

• Iekšlietu ministrijas Juridiskā departamenta direktors Vilnis Vītoliņš

• Iekšlietu ministrijas Juridiskā departamenta Normatīvo aktu nodaļas juriskonsulte Dace Radzeviča

• Drošības policijas priekšnieka vietnieks Ints Ulmanis

• Saeimas Juridiskā biroja vec.jur. padomniece Līvija Millere, jur. padomniece Laura Jambuševa

• AIKNK vecākā konsultante Ieva Barvika

• AIKNK konsultanti: Margita Markevica, Inese Silabriede, Daina Sunepa, Māris Veinalds

**Sēdi vada:** komisijaspriekšsēdētājs A.Latkovskis

**Sēdi protokolē:** M.Markevica

**Sēdes veids:** atklāta

**Darba kārtība**:

1. Likumprojekts “Grozījumi Militārā dienesta likumā” (895/Lp12) 1. lasījums.

2. Likumprojekts “Fizisko personu reģistra likums” (890/Lp12) 1. lasījums.

3. Likumprojekts “Grozījumi Iedzīvotāju reģistra likumā” (889/Lp12) 1. lasījums.

4. Likumprojekts “Grozījumi Nacionālās drošības likumā” (877/Lp12) 2. lasījums.

**A.Latkovskis**: aicina izskatīt darba kārtības pirmo punktu **- likumprojektu “Grozījumi Militārā dienesta likumā” (895/Lp12).**

**A.Panteļējevs:** informē, ka grozījumi sadalāmi trīs blokos, tie ietver regulējumu par rezerves karavīriem, uzņemšanas militārā dienestā nosacījumus attiecībā uz personām ar sodāmību un karavīru sociālās garantijas.

**I.Ruka-Kāpostiņa**: informē par grozījumu Militārā dienesta likumā būtību. Lai palielinātu apmācītu rezerves karavīru skaitu, ir nepieciešams dot iespēju Latvijas pilsoņiem brīvprātīgi pieteikties apmācībām un pēc tam iestāties dienestā NBS rezervē. Grozījumi paredz arī jaunsargu vecumā no 18 gadiem, kuri brīvprātīgi pieteikušies, apguvuši un sekmīgi nokārtojuši aizsardzības ministra apstiprināto jaunsargu interešu izglītības programmu, iestāties dienestā NBS Zemessardzē.

Tāpat papildināta likuma 12. panta otrā daļa ar mērķi noteikt atsevišķu regulējumu attiecībā uz ikgadējā atvaļinājuma laika aprēķināšanas kārtību karavīriem. MDL 13. un 14. panta grozījumos ir apkopotas situācijas, kad karavīrs, pildot dienesta pienākumus, ir tiesīgs pielietot dienesta šaujamieroci un speciālos līdzekļus. Grozījumi likuma 16.pantā precizē to gadījumu loku, kad personu nevar iesaukt militārajā dienestā, precizējot ierobežojumus kriminālsodīto personu pieņemšanai dienestā līdzīgi, kā tika atbalstīts grozījumos Latvijas Republikas Zemessardzes likumā. Grozījumi 18.pantā nosaka, ka virsnieku pamatkursā uzņem karavīrus ar akadēmisko (bakalaura vai maģistra) izglītību vai otrā līmeņa profesionālo augstāko izglītību līdz 35 gadu vecumam, tā ievērojami palielinot iespējamo pretendentu skaitu. Grozījumi 20.un 21. pantā paredz, lai nodrošinātu valsts aizsardzības intereses un NBS varētu efektīvāk plānot uzdevumu izpildi, noteikt, ka valsts aizsardzības interesēs NBS komandieris var noslēgt profesionālā dienesta līgumu ar Latvijas pilsoni (rezerves karavīru), kuram ir amatam noteiktā izglītība un kvalifikācija - arī uz laiku līdz trim gadiem. Grozījumi 28. pantā paredzēt, ka karavīru komandējumā uz ārvalstīm ir tiesīgs nosūtīt ne tikai aizsardzības ministrs, NBS komandieris vai NBS Apvienotā štāba priekšnieks, bet arī NBS Apvienotā štāba priekšnieka vietnieki. Grozījumi 33.pantā paredz samazināt izdienas laiku leitnanta un virsleitnanta dienesta pakāpē par vienu gadu. 35.panta grozījumi attiecas uz karavīra dienesta pakāpes piešķiršanas nosacījumiem bijušajam zemessargam. Grozījumi 66. panta paredz, ka, lai mazinātu administratīvo slogu, ātri un efektīvi nodrošinātu rezerves karavīru mācību plānošanu, ir nepieciešams noteikt, ka rezerves karavīru mācību laiku, vietu un dalībnieku skaitu nosaka NBS komandieris. Tāpat tie paredz ceļa izdevumu kompensēšanu uz militārajām mācībām iesauktajam rezerves karavīram un kompensācijas maksimālos apmērus atkarībā no valsts, kurā deklarēta rezerves karavīra dzīvesvieta. Tiek piedāvāts MDL papildināt ar 67.1 pantu, kas regulē brīvprātīgo pieteikšanos NBS rezervē. Savukārt pārejas noteikumi papildināti 23.punktu, kas nosaka, ka 33. panta pirmās daļas 9. un 10. punktā paredzētie dienesta pakāpes nosacījumi attiecībā uz triju un divu gadu nodienēšanu esošajā dienesta pakāpē karavīriem, kas pieņemti aktīvajā dienestā pirms šo grozījumu spēkā stāšanās, piemērojami ar 2018. gada 1. janvāri.

**L.Millere**: norāda, ka ir sadrumstalots regulējums attiecībā uz bērna kopšanas atvaļinājumu, par kuru ir runa ne tikai 12.pantā, bet arī 40.pantā.

**I.Ruka-Kāpostiņa:** skaidro, ka ne Atlīdzības likumā, ne MDL nav noregulēts jautājums par gadījumiem, kā aprēķināt ikgadējā atvaļinājuma laiku, ja karavīram piešķir bērna kopšanas atvaļinājumu, uz karavīru arī neattiecas darba tiesiskās attiecības reglamentējošo normatīvo aktu normas, tāpēc šo regulējumu bija nepieciešams iekļaut speciālajā likumā.

**A.Latkovskis**: aicina šo jautājumu noskaidrot .

**A.Panteļejevs**: apsola uz 2. lasījumu vienoties ar Tieslietu ministriju par 12.panta otrās daļas grozījumu redakciju.

**L**.**Millere**: jautā par 13.panta astotās daļas izslēgšanu, kur ir runa par aizliegumu izmantot dienesta šaujamieroci, ja tā dēļ var ciestas personas. Norāda, ka likumā “Par policiju” šāda norma ir.

**I.Ruka-Kāpostiņa:** skaidro, ka astotā daļa dublējas ar desmito daļu, kur jau ir norādīts, ka visos dienesta šaujamieroča lietošana gadījumos jādara visas iespējamais, lai garantētu citu personu drošību.

**A.Loskutovs:** jautā par 13.panta ceturtās daļas papildinājumu ar 7.punktu un 4.1 daļu. Jautā, kas notiek ar vadāmu bezpilota ierīci, kura pārvietojas pa gaisu. Likumā Par aviāciju” norma par šaujamieroča pielietošanu nav stājusies spēkā.

**I.Ruka-Kāpostiņa**: skaidro, ka likuma “ Par aviāciju” 37.1 pants ir stājies spēkā.

**K**.**Krēsliņš**: jautā par laika samazināšanu starp pakāpēm, kāda ir starptautiskā pieredze.

**L.Liepiņa:** skaidro, ka tika pētīta citu valstu pieredze. NBS ir grūtības nokomplektēt jaunāko virsnieku amatu. Līdz 2021. gadam jauno politikas iniciatīvu ietvaros papildus izveidoti apmēram 230 jaunāko virsnieku amati. Tādēļ ir nepieciešams risināt jautājumu par dienesta karjeras gaitas modeļa maiņu attiecībā uz virsleitnantiem un kapteiņiem, lai nodrošinātu NBS personālsastāva komplektēšanu un motivētu jaunākos virsniekus dienestam. Tas ir ilgtermiņa risinājums.

**E.Šnore**: neatbalsta laika samazināšanu starp pakāpēm. Jautā, cik ilgs būs kurss rezervistiem, kuri piesakās brīvprātīgi. Vai nav bezatbildīgi tikai pēc mēneša kursa apgūšanas jau ieskaitīt par rezerves karavīru.

**L**.**Liepiņa**: skaidro, ka tiek apgūts pamatkurss, lai iegūtu statusu, un tad rezervists turpina piedalīties apmācībās arī turpmāk.

**A.Panteļejevs**: skaidro, ka pamatkursā tiks iegūtas pamatiemaņas. Kursa saturs vēl tiek izstrādāts, būs uzlabojumi.

**I.Ruka-Kāpostiņa**: skaidro, ka ir personas, kuras rezervistos iestājas brīvprātīgai, taču nevēlas līgumiskas saistības ar konkrētu militāru struktūru, un apgūst nepieciešamās pamatiemaņas pamatkursa apmācībās.

**A**.**Latkovskis:** atgādina, ka ir cilvēki, kuri nav gatavi iestāties ZS vai profesionālajai dienestā, taču X stundā vēlas piedalīties valsts aizsardzībā. Tāpēc viņiem ir jādod iespēja apgūt pamatiemaņas ieroču lietošanā.

**J**. **Ādamsons:** konceptuāli atbalsta likumprojektu, taču norāda uz viņaprāt esošajām nepilnībām attiecībā uz pakāpēm un amatiem, sodītām personām un jaunsargiem.

**J.Millere**: norāda**,** ka transporta izdevumu regulējums būtu jānosaka Ministru kabineta noteikumos, nevis likumā.

**A**.**Latkovskis**: atzīst, ka JB pārstāves ierosinājums ir pareizs un aicina uz 2.lasījumu veikt attiecīgus labojumus. Aicina likumprojektu atbalstīt un lūgt Saeimu to iekļaut 18.maija sēdes darba kārtībā. Lūdz noteikt priekšlikumu iesniegšana termiņu 2.lasījumam.

**M**.**Baltā**: lūdz noteikt priekšlikumu iesniegšanas termiņu – 10 dienas.

*Deputāti likumprojektu atbalsta.*

**Lēmums:**

- likumprojektu “Grozījumi Militārā dienesta likumā” (895/Lp12)konceptuāli atbalstīt un virzīt izskatīšanai Saeimā 1.lasījumā;

- lūgt Saeimu to iekļaut 18.maija sēdes darba kārtībā un noteikt priekšlikumu iesniegšanas termiņu otrajam lasījuma – 10 dienas.

**A.Latkovskis**: aicina izskatīt darba kārtība pirmo punktu **– likumprojektu “Fizisko personu reģistra likums” (890/Lp12).**

**U.Apsītis:** skaidro, ka šis ir jauns likums, kura mērķis ir nodrošināt vienotu fizisko personu reģistrāciju. Šobrīd ārzemniekiem netiek centralizēti piešķirts individuāls personas kods, bet katra iestāde piešķir savu identifikatoru. Rezultātā nav iespējama viennozīmīga personas identificēšana dažādās informācijas sistēmās, ir apgrūtināta valsts reģistru savietošana un ārzemnieku identitātes pārbaude, tiek ierobežotas ārzemnieku iespējas Latvijā iegūt elektronisko parakstu un sazināties ar iestādēm elektroniski, kā arī iestādēm nav iespējams elektronizēt ārzemniekiem sniedzamos pakalpojumus. Minētās problēmas iespējams novērst, ja veic centralizētu ārzemnieku reģistrēšanu. Tāpat vienota visu fizisko personu reģistrācija novērstu situāciju, ka vienas un tās pašas ziņas par ārzemnieku tiek vairākkārtīgi iekļautas un manuāli aktualizētas dažādās valsts informācijas sistēmās. Ārzemnieku datu aktualizēšana notiktu centralizēti, nodrošinot iespēju operatīvi iegūt informāciju par ziņu izmaiņām, un zustu nepieciešamība no personas pieprasīt dažāda veida izziņas un atkārtoti uzrādīt dažādus faktus apliecinošus dokumentus. Fizisko personu reģistrs tiks veidots, papildinot esošā Iedzīvotāju reģistra informācijas sistēmas datus, neveidojot jaunu atsevišķu reģistru. Likumprojekts paredz papildus spēkā esošajam regulējumam noteikt plašāku personu loku, par kuru tiks iekļautas un aktualizētas ziņas Fizisko personu reģistrā, kā arī iestādes, kas iekļaus un aktualizēs ziņas par minētajām personām, un iekļaujamo ziņu apjomu.

**A.Latkovskis**: lūdz paskaidrot, kāpēc bija nepieciešams jauns likums, kāpēc ne grozījumi pie esoša Iedzīvotāju reģistra likuma.

**U**.**Apsītis**: skaidro, ka pamatnormas tiek pārņemtas no Iedzīvotāju reģistra likuma, paplašinot Iedzīvotāju reģistra subjektu loku ar ārzemniekiem, kuri Latvijā uzturas patstāvīgi un nonāk tiesiskajās attiecībās ar valsti. Turklāt datu apjoms par ārvalstniekiem un iedzīvotājiem nesakrīt. Veikt grozījumus Iedzīvotāju reģistra likumā būtu no juridiskās tehnikas viedokļu sarežģīti, jo grozījumu skaits ir pārāk liels.

**L.Jambuševa:** konceptuāli atbalsta likumprojektu. Vaicā, kā Reģistru plānots veidot un kā pārbaudīs, ka ārzemnieks nonācis vai nonāks tiesiskās attiecībās ar valsti. Mulsinoša ir arī 10. pantā noteiktā reģistrā ierakstāmā vārda un uzvārda rakstība un tās atbilstība Valsts valodas likumā noteiktajam. Jautā par 11.panta 7.daļā izvērstajiem nosacījumiem ziņu par tautības iekļaušanu Reģistrā. Kāpēc tieši šādi kritēriji ir izvēlēti, un kā tiks veikta to pārbaude. Vai kritēji ir saskaņoti ar citos likumos, tostarp, Tautības ieraksta maiņas likumā noteikto.

**U.Apsīti**s: skaidro, ka Reģistrs faktiski tiek veidots uz personas iesniegumu pamata par vēlmi būt šajā sarakstā un saņemt valsts pārvaldes pakalpojumus elektroniski, tostarp arī elektronisko identifikācijas karti. Tādējādi persona ir atpazīstama un var darboties e-vidē Latvijā arī attālināti.

**K**.**Stone**: skaidro, sakarā ar izmaiņām Pilsonības likumā praksē radās problēmas saistībā ar tautības noteikšanu Reģistrā iekļaujamām personām, tāpēc tika nolemts likumā iekļaut tautības noteikšana kritērijus. Tautību iespējams mainīt divu paaudžu robežās, un tas ir saskaņots ar Tieslietu ministriju. Attiecībā uz vārda un uzvārda rakstību latiņalfabēta transliterācijā, Valsts valodas centrs, to pieļauj, ja persona var šo formu dokumentāri apliecināt, turklāt sistēmā ir iekļauta rakstība arī latviešu valodā. Vārda un uzvārda rakstība latiņalfabēta transliterācijā izvēlēta arī tāpēc, lai to varētu izmantot dažādās datu bāzēs.

**A**.**Loskutovs**: jautā, vai Fizisko personu reģistrā iekļautie dati atbildīs reālajai statistikai. Kāpēc paredzēts, ka likums stājas spēka pēc 3 gadiem.

 **U.Apsītis:** skaidro, ka iesniegti grozījumi arī Iedzīvotāju reģistra likumā.Tie paredz, ka personām, kuras sasniegušas 105 gadu vecumu un par kurām nav ziņas par miršanu, norāda statusu pasīvs. Tāpat par pasīvām tiek uzskatītas personas, kuras sasniegušas 15 gadu vecumu un 5 gadus nav pieprasījušas personu apliecinošu dokumentu. Likuma spēkā stāšanas laiks noteikts 2020.gadā, jo ir plānots piesaistīt ES finansējumu. Tāpat nepieciešams laiks, lai tehnoloģiski izveidotu jaunu fizisko personu reģistru.

**K.Seržants**: jautā, kā tik precīzi tika aprēķinātas darba apjoma izmaksas trim gadiem, proti, 500 tūkstoši. Jautā par augsto cilvēkdienu apmaksu.

**U**.**Apsītis**: skaidro, ka šāda ir vidējā samaksa IT jomā, un tāda atlīdzība paredzēta tikai piesaistītajiem IT speciālistiem. Sistēma ir tehnoloģiski novecojusi, un to nepieciešams izstrādāt no jauna.

**R.Balodis:** jautā, kā tiks nodrošināta savietojamība ar citām sistēmām. Vai nav pamats veidot jaunu kopīgu sistēmu ar citiem valsts pamatreģistriem? Jautā, vai reģistru datu apjomi abos likumos pārklājas? Kā ārvalstu investori skatās uz reģistrēšanos Fizisko personu reģistrā?

**U.Apsītis:** skaidro, ka patlaban tiek nodrošināta tiešsaiste ar 270 sistēmām. Pamatjautājums ir nodrošināt likumiskas tiesības apstrādāt fizisko personu datus konkrētos gadījumos. Informē, ka Reģistrs ir paredzēts kā stūrakmens jaunajai VARAM IT stratēģijai, kurā iesaistīti arī citi dienesti, tostarp VID. Datu apjoms Fizisko personu reģistrā ir mazāks. Finanšu ministrija atbalsta Reģistra veidošanu un kontroles nodrošināšanu, taču Ekonomikas ministrijai bija iebildumi.

**J.Ādamsons**: pauž šaubas, vai jaunais likums veicinās investoru piesaisti.

**A**.**Latkovskis**: jautā, kādu noteikt priekšlikumu iesniegšana termiņu otrajam lasījumam.

**L.Jambuševa:** ierosina noteikt priekšlikumu iesniegšanas termiņu – 2 mēneši.

**A.Latkovskis:** ierosina likumprojektu atbalstīt un noteikt priekšlikumu iesniegšana termiņu - 1.septembris.

*Deputātiem iebildumu nav***.**

**Lēmums:**

**-** likumprojektu “Fizisko personu reģistra likums” (890/Lp12) konceptuāli atbalstīt un virzīt izskatīšanai Saeimā 1.lasījumā;

**-** lūgt noteikt priekšlikumu iesniegšanas termiņu – 1. septembris.

**A.Latkovskis**: aicina pievērsties likumprojektam **“Grozījumi Iedzīvotāju reģistra likumā” (889/Lp12).** Ierosina likumprojektu atbalstīt un noteikt priekšlikumu iesniegšanas termiņu.

*Deputāti likumprojektu atbalsta.*

**U.Apsītis:** lūdz likumprojektu izskatīt vienlaikus ar Fizisko personu reģistra likumu.

**J.Ādamsons:** uzskata, ka abi likumprojekti nav savstarpēji saistīti un izskatāmi atsevišķi.

**A.Latkovskis**: ierosina noteikt priekšlikumu iesniegšanas termiņu - 10.jūnijs.

*Deputātiem iebildumu nav.*

**Lēmums:**

- likumprojektu “Grozījumi Iedzīvotāju reģistra likumā” (889/Lp12)konceptuāli atbalstīt un virzīt izskatīšanai Saeimā 1.lasījumā;

**-** lūgt noteikt priekšlikumu iesniegšanas termiņu – 10. jūnijs.

**A.Latkovskis**: aicina izskatīt likumprojektu **“Grozījumi Nacionālās drošības likumā” (877/Lp12).** Uz otro lasījumu iesniegti divi priekšlikumi. Aicina IM pārstāvi pamatot 1.priekšlikumu.

**V**.**Vītoliņš**: skaidro, ka tikuši ņemti vērā iepriekšējā sēdē izskanējušie ieteikumi un precizēti 18.1 panta otrajā daļā minētie kritēriji, kuros gadījumos iekšlietu ministrs var pieņemt lēmumu par aizliegumu izceļot no Latvijas Republikas. Precizēti otrajā daļā minētie ministra kompetences nosacījumi. Tā kā bruņota konflikta teritorija var arī nebūt valsts, tad norādījums uz ārvalsti nav vairs iekļauts. Tāpat papildināts, ka izceļošanas aizlieguma pamats ir, ka persona atgriežoties var apdraudēt Latvijas Republikas nacionālās drošību.

**L**.**Millere**: 1.priekšlikumu atbalsta.

**K**.**Seržants**: jautā, vai noteikums, ka valsts drošības iestāde ir sniegusi informāciju, nevis konstatējusi personas nodomu iesaistīties militārā konfliktā, nav plašāk interpretējams.

**V**.**Vītoliņš:** skaidro, ka šāds formulējums iekšlietu ministram dod iespēju izvērtēt informāciju un pieņemt attiecīgu lēmumu.

**J**.**Ādamsons**: jautā, vai ministram vairs nebūs tiesības aizliegumu pagarināt pēc viena gada. Jautā, kādā veidā persona, kurai noteikts izceļošanas aizliegums, saņem par to informāciju. Jautā, kad iestājas pārsūdzēšanas termiņš.

**V.Vītoliņš**: skaidro, ka pēc gada būs jāpieņem jauns lēmums, izvērtējot konkrēto informāciju par personu. Personai administratīvais akts ir paziņojams. Tiek pieņemts, ka Latvijas pilsoņi ir sasniedzami. Ja persona atrodas citā valstī, tad viņa to uzzina izceļojot. Personai ir pārsūdzības iespējas, sākot no administratīvā akta saņemšanas brīža.

**K.Seržants**: jautā, vai persona, kas atrodas ārvalstī un pēkšņi uzzina par ceļošanas aizliegumu, nevar pieprasīt materiālo zaudējumu atlīdzināšanu. Vai ir kādas starptautiskās normas šajā ziņā?

**V.Vītoliņš**: atbild, ka šāda iespēja pastāv. Iekšlietu ministrs ņem vērā visus aspektus, nosakot liegumu izceļot.

**R.Balodis**: jautā par personu apliecinoša dokumenta izsniegšanu, kas nav derīgs ceļošanai, kā tas praktiski tiks realizēts.

**V**.**Vītoliņš**: skaidro, ka Es ietvaros Šengenas informācijas sistēmā var ievietot informāciju par dokumenta nederīgumu ceļošanai. ES valstu policijas darbinieki iegūst šo informāciju un liek personai doties atpakaļ, ka arī lemj par soda piemērošanu.

**J**.**Ādamsons**: ierosina noteikt, ka Drošības policija ir tā, kas sniedz informāciju par personu, nevis visas drošības iestādes.

**V**.**Vītoliņš:** skaidro, ka arī citu drošības iestāžu rīcībā var būt informācija, kuru tās nodod iekšlietu ministram. Drošības iestādes arī savā starpā sadarbojas, nebūtu pamatoti izslēgt citas drošības iestādes.

**A**.**Latkovskis**: jautā, vai deputāti 1.priekšlikumu atbalsta.

*Deputāti 1.priekšlikumu atbalsta.*

**1.priekšlikums atbalstīts.**

**A.Latkovskis:** aicina izskatīt 2.priekšlikumu.

**V.Vītoliņš:** skaidro, ka priekšlikums labo gramatisku pārrakstīšanās kļūdu.

**A.Latkovskis**: aicina atbalstīt 2.priekšlikumu.

*Deputāti 2.priekšlikumu atbalsta.*

**2.priekšlikums atbalstīts.**

**A.Latkovskis:** ierosina likumprojektu atbalstīt un virzīt izskatīšanai Saeimā 2.lasījumā.

*Deputāti likumprojektu atbalsta.*

**Lēmums:**

- likumprojektu “Grozījumi Nacionālās drošības likumā” (877/Lp12) atbalstīt un virzīt izskatīšanai Saeimā 2.lasījumā.

**A.Latkovskis**: informē, ka 17.maija sēde sāksies plkst.9.30.

*Sēde pabeigta 2017.gada 16.maijā plkst. 11.40*

Komisijas priekšsēdētājs A.Latkovskis

Komisijas sekretārs K.Krēsliņš

Komisijas konsultante M.Markevica